OPOZORILO: Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.
Na podlagi tretjega in četrtega odstavka 5. člena in petega odstavka 6. člena Zakona o fitofarmacevtskih sredstvih (Uradni list RS, št. 98/04-uradno prečiščeno besedilo) izdaja minister za kmetijstvo, gozdarstvo in prehrano v soglasju z ministrom za zdravje

P R A V I L N I K 
o pogojih, ki jih morajo izpolnjevati pravne  in fizične osebe za promet s fitofarmacevtskimi sredstvi
(neuradno prečiščeno besedilo št. 1)

I. SPLOŠNO

1. člen

Ta pravilnik določa pogoje glede prostorov, opreme in kadrov, ki jih morajo izpolnjevati pravne in fizične osebe, ki opravljajo promet s fitofarmacevtskimi sredstvi (v nadaljnjem besedilu: FFS) ali jih skladiščijo. S tem pravilnikom se ureja tudi vsebina in način vodenja evidence ter sporočanja podatkov o prometu s FFS.

2. člen

Pravne in fizične osebe, ki opravljajo promet s FFS morajo biti pred začetkom izvajanja te dejavnosti vpisane v register pravnih in fizičnih oseb za promet s FFS (v nadaljnjem besedilu: register), v skladu s predpisi, ki urejajo FFS.  

Pravne in fizične osebe iz prvega odstavka tega člena morajo imeti izdelano in sprejeto izjavo o varnosti na podlagi predpisov, ki urejajo varnost in zdravje pri delu. 

Pravne in fizične osebe iz tega člena morajo z odpadno embalažo, odpadnimi FFS in odpadki, ki nastanejo pri sanaciji ob nezgodah, ravnati v skladu s predpisi, ki urejajo ravnanje z odpadki, in predpisi, ki urejajo ravnanje z embalažo in odpadno embalažo. Nevarne odpadke, ki jih ni mogoče na primeren način odstraniti takoj, morajo hraniti na mestu, zaščitenem pred dostopom nezaposlenih oseb in živali ter na način, ki onemogoča onesnaženje okolja.
II. PROSTORI IN OPREMA

3. člen

Objekti morajo biti zgrajeni iz trdnih, kemijsko in fizikalno odpornih in inertnih materialov, ki ne vpijajo FFS, notranje površine prostorov pa morajo biti obdelane tako, da omogočajo varno delo in hitro ter enostavno čiščenje. 

Prostori, kjer so FFS, morajo biti brez prostih iztokov ali neposrednega priključka na javno kanalizacijo ter projektirani in zgrajeni tako, da lahko zadržijo razlita ali razsuta FFS. 

Police, omare, vitrine, delovne površine in druga oprema morajo biti iz odpornih in inertnih materialov, ki ne vpijajo FFS in omogočajo varno delo in hitro ter enostavno čiščenje.

4. člen

Objekti, ki so namenjeni za promet FFS na debelo, morajo imeti ustrezen prostor za skladiščenje FFS, prostor za začasno skladiščenje odpadkov FFS in fizično ločen delovni prostor za odgovorno osebo za promet FFS (v nadaljnjem besedilu: odgovorna oseba). 

Objekti, ki so namenjeni za promet FFS na drobno, morajo imeti ustrezen skladiščni prostor za shranjevanje FFS, prostor za začasno skladiščenje odpadkov FFS, prodajni prostor ter delovni prostor za odgovorno osebo. 

Objekti iz tega člena morajo imeti garderobne prostore, sanitarije in prostore za umivanje, s tekočo hladno in toplo vodo, tekočim milom in sušilcem za roke ali brisačami za enkratno uporabo. Vsi prostori morajo imeti naravno ali prisilno zračenje. 

Skladiščni in prodajni prostori iz tega člena morajo biti varovani tako, da je preprečen dostop nepooblaščenim osebam do FFS.

5. člen

V prostorih kjer se FFS skladiščijo ali prodajajo, mora biti urejeno prezračevanje, ki zagotavlja, da koncentracija plinov, par in aerosolov v delovnem okolju ne presega vrednosti, določenih s predpisi o varnosti in zdravju pri delu. 

Pravna ali fizična oseba, ki skladišči ali daje v promet FFS, mora delavcem, ki rokujejo s FFS zagotoviti ustrezno osebno varovalno opremo v skladu s predpisi o varnosti in zdravju pri delu. 

V prostorih kjer se skladiščijo oziroma prodajajo FFS, mora biti omarica s prvo pomočjo. 

V prostorih kjer se FFS skladiščijo ali prodajajo, morajo temperatura, vlaga in svetloba ustrezati pogojem, ki so navedeni v navodilu proizvajalca FFS. V teh prostorih mora biti zagotovljena tudi umetna osvetlitev.

6. člen

Če pravna ali fizična oseba opravlja tudi promet s sadilnim materialom oziroma sadilni material shranjuje v skladišču, mora biti le-ta v posebnem, fizično ločenem delu prodajnega oziroma skladiščnega prostora tako, da je onemogočen stik s FFS ali kakršenkoli vpliv FFS na sadilni material.

7. člen

FFS morajo biti skladiščena v skladu s pogoji, ki jih navajajo njihovi proizvajalci. FFS morajo biti zapakirana v njihovi originalni embalaži, varno in pregledno zložena in urejena po skupinah strupenosti oziroma nevarnosti in vrstah uporabe tako, da je v vsakem trenutku možen dostop do njih. V skladišču mora biti na vidnem mestu shema razporeditve FFS. Izvajati je potrebno redne kontrole stanja FFS in njihove embalaže. 

FFS, označena s T+ (zelo strupeno), morajo biti shranjena ločeno od ostalih FFS in dodatno varovana. 

Pri razporejanju FFS v skladišču je potrebno upoštevati pravila o nezdružljivosti posameznih FFS oziroma skupin eksplozivno (E), oksidativno (O), vnetljivo (F) in korozivno (C).
8. člen

V objektih, v katerih se opravlja promet s FFS, morata biti v prostorih za začasno skladiščenje odpadkov FFS dve ustrezni pokriti posodi, ena s primernim absorbcijskim sredstvom, druga (prazna) pa za začasno shranjevanje razsutih oziroma razlitih FFS. 

V objektih iz prejšnjega odstavka morajo biti zagotovljena ustrezna osebna zaščitna sredstva (zaščitna obleka in obutev, zaščitna maska, dihalni aparat) in pribor za pobiranje razsutih oziroma razlitih FFS.

III. KADRI

a) Odgovorna oseba

9. člen

Pravne in fizične osebe iz 2. člena tega pravilnika, ki se ukvarjajo s skladiščenjem ali prometom FFS na debelo in na drobno oziroma nastopajo v imenu proizvajalca FFS, ki ima sedež v Republiki Sloveniji, morajo imeti odgovorno osebo. Odgovorna oseba mora biti v rednem delovnem razmerju.

10. člen

Odgovorna oseba mora imeti končan višješolski, visokošolski ali univerzitetni študij kmetijstva – rastlinske smeri in opravljen izpit iz fitomedicine oziroma veljavno potrdilo o pridobitvi znanja iz fitomedicine za odgovorne osebe, v skladu s predpisi, ki urejajo strokovno usposabljanje iz fitomedicine. 

Ne glede na prejšnji odstavek lahko delavec, ki nima opravljenega izpita iz fitomedicine, opravlja dela odgovorne osebe, če v roku dveh let po nastopu dela odgovorne osebe opravi predpisani izpit. 

Rok iz prejšnjega odstavka se lahko podaljša za dobo največ enega leta, če za to obstajajo utemeljeni razlogi (npr. porodniški dopust, služenje vojaškega roka, itd.). Podaljšanje roka odobri Fitosanitarna uprava Republike Slovenije (v nadaljnjem besedilu: uprava). 

Pripravnik ne sme biti odgovorna oseba. 

Ne glede na prvi odstavek tega člena imajo lahko pravne ali fizične osebe, ki vršijo zgolj posredniško dejavnost pri prometu s FFS, v delovnem razmerju kot odgovorno osebo delavca, ki ima končan višješolski ali univerzitetni študij katerekoli smeri in opravi izpit iz fitomedicine v roku iz drugega odstavka tega člena.

11. člen

Odgovorna oseba skrbi in je odgovorna za nabavo, sprejemanje, skladiščenje, hrambo in izdajanje FFS, sprejemanje in pravilno začasno skladiščenje FFS, vodenje evidence in sporočanje podatkov po tem pravilniku ter za nadzor nad rednim usposabljanjem in opravljanjem dela prodajalcev FFS. Odgovorna oseba skrbi tudi za zbiranje odpadkov FFS in odpadne embalaže v skladu s predpisi, ki urejajo odpadke, in predpisi, ki urejajo embalažo in odpadno embalažo. V prodajalnah na drobno daje odgovorna oseba kupcem navodila za pravilno uporabo FFS ter napotke za varno delo s FFS. 

Odgovorna oseba pravne ali fizične osebe, ki nastopa v imenu proizvajalca FFS, skrbi za urejanje dokumentacije v skladu s predpisi, svetovanje, strokovne obrazložitve in strokovno pomoč glede uporabe FFS.

12. člen

Odgovorna oseba mora biti v prodajalnah na drobno prisotna najmanj 6 ur tedensko, ob določenih dnevih in urah, o čemer morajo biti kupci seznanjeni z obvestilom, ki visi na vidnem mestu v prodajalni. 

O spremembah v zvezi s prisotnostjo odgovorne osebe v trgovini morajo biti kupci seznanjeni z obvestilom vsaj sedem dni pred predvideno spremembo. O vseh spremembah glede prisotnosti odgovorne osebe v trgovini, mora odgovorna oseba pisno obvestiti krajevno pristojnega kmetijskega inšpektorja. 

Ne glede na prvi odstavek tega člena je lahko odgovorna oseba v obdobju zmanjšanega povpraševanja po FFS v prodajalni prisotna krajši čas, o čemer morajo biti kupci seznanjeni z obvestilom, ki visi na vidnem mestu v prodajalni. Krajevno pristojnega kmetijskega inšpektorja je treba o skrajšani prisotnosti odgovorne osebe pismeno obvestiti. Obdobje skrajšane prisotnosti skupno ne sme biti daljše od treh mesecev letno.

b) Prodajalci FFS

13. člen

FFS lahko izdaja tudi delavec, ki je v rednem delovnem razmerju in ima končano najmanj ustrezno usmeritev srednje tehniške ali poklicno tehniške izobrazbe kmetijske smeri, opravi preverjanje znanja iz fitomedicine oziroma ima veljavno potrdilo o pridobitvi znanja iz fitomedicine za prodajalce, v skladu s predpisi, ki urejajo strokovno usposabljanje iz fitomedicine.

Ne glede na prejšnji odstavek lahko prodajalec FFS, ki ni opravil preverjanja znanja iz fitomedicine, izdaja FFS, če v roku dveh let po nastopu dela oziroma uveljavitvi tega pravilnika, opravi predpisano preverjanje znanja. 

Rok iz prejšnjega odstavka se lahko podaljša za dobo največ enega leta, če za to obstajajo utemeljeni razlogi (porodniški dopust, služenje vojaškega roka, itd.). Podaljšanje roka odobri uprava.

IV. EVIDENCA IN SPOROČANJE

14. člen

Pravne in fizične osebe iz 2. člena tega pravilnika, morajo voditi evidenco o količini nabavljenih FFS v tujini in v Republiki Sloveniji, o količini FFS v prometu, količini skladiščenih FFS in količini FFS, ki so bila vzeta iz prometa. Evidenco se vodi ločeno za prodajo na debelo in na drobno, po posameznih prodajalnah. 

Evidenca mora vsebovati najmanj naslednje podatke: 
– naziv in sedež pravne ali fizične osebe iz 2. člena tega pravilnika ter sedež prodajalne, 
– leto, za katerega se vodi evidenca, 
– trgovsko ime FFS, 
– merska enota (kg, l), 
– nabavljena količina: uvoz, kupljeno na domačem tržišču, 
– prodana količina: prodano na domačem tržišču, izvoz, 
– zaloge preteklega leta in zaloge tekočega leta, 
– količina, vzeta iz prometa.

15. člen

Pravne in fizične osebe iz 2. člena tega pravilnika, ki se ukvarjajo s prometom FFS, ki so glede na nevarnost razvrščena med FFS z oznako T oziroma T+, morajo poleg evidence iz prejšnjega člena voditi tudi posebno evidenco, skladno s predpisi, ki urejajo posebne pogoje za promet z nevarnimi kemikalijami.

16. člen

Pravne in fizične osebe iz 2. člena tega pravilnika, morajo podatke iz 14. člena tega pravilnika, za preteklo leto, sporočiti na upravo najpozneje do 31. marca tekočega leta. 

Evidenco iz 14. člena tega pravilnika se pošlje v elektronski obliki v računalniškem programu, ki ga določi uprava. 

Podatke iz evidence morajo pravne in fizične osebe iz prvega odstavka tega člena hraniti najmanj 5 let in jih morajo ponovno posredovati upravi, kadar ta tako zahteva.

V. PREHODNE IN KONČNE DOLOČBE

17. člen

Z uveljavitvijo tega pravilnika preneha veljati pravilnik o pogojih, ki jih morajo izpolnjevati gospodarske družbe, zadruge in samostojni podjetniki za proizvodnjo oziroma trgovanje s fitofarmacevtskimi sredstvi (Uradni list RS, št. 27/95, 69/95 in 11/01). 

Določbe tega pravilnika, ki se nanašajo na izobrazbo ne veljajo za tiste odgovorne osebe in prodajalce FFS, ki so že vpisani v register na podlagi predpisa iz prejšnjega odstavka.

18. člen

Pravne in fizične osebe iz 2. člena tega pravilnika, ki so na dan uveljavitve tega pravilnika že vpisane v register in še niso predložile dokazila o izpolnjevanju določbe drugega odstavka 2. člena tega pravilnika, ga morajo pridobiti in predložiti upravi v enem letu po uveljavitvi tega pravilnika.

19. člen

Ta pravilnik začne veljati petnajsti dan po objavi v Uradnem listu Republike Slovenije.
Pravilnik o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (Uradni list RS, št. 73/05) vsebuje naslednjo končno določbo:

5. člen

Ta pravilnik začne veljati osmi dan po objavi v Uradnem listu Republike Slovenije.

�  Neuradno prečiščeno besedilo Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi povzema določbe:


Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=37676" ��Uradni list RS, št. 68/02�, veljavnost od 14. avgusta 2002) in


Pravilnika o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=57469" ��Uradni list RS, št. 73/05�, veljavnost od 9. avgusta 2005).


�  S Pravilnikom o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=57469" ��Uradni list RS, št. 73/05�) se je črtal drugi odstavek; dosedanji tretji in četrti odstavek sta postala drugi in tretji odstavek. Spremenil se je dosedanji četrti odstavek.


�  S Pravilnikom o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=57469" ��Uradni list RS, št. 73/05�) se je spremenilo besedilo v tretjem odstavku.


�  S Pravilnikom o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=57469" ��Uradni list RS, št. 73/05�) se je spremenilo besedilo v prvem odstavku.


�  S Pravilnikom o spremembah Pravilnika o pogojih, ki jih morajo izpolnjevati pravne in fizične osebe za promet s fitofarmacevtskimi sredstvi (� HYPERLINK "http://www.uradni-list.si/1/content?id=57469" ��Uradni list RS, št. 73/05�) se je spremenil prvi odstavek.





